เรื่องร้องเรียน: ได้กลิ่นสารเคมีคล้ายกลิ่นลูกเหม็นลอยเข้าบ้านประชาชนระแวกเดียวกัน ดมแล้วรู้สึกปวดหัว จะได้กลิ่นเป็นระยะๆนานร่วมปีแล้ว แต่หาต้นตอไม่เจอ ในซอยเอกชัย 43/2 มีโรงงานผุดขึ้นมาเป็นโรงงานเล็กๆหลายจุด เนื่องจากลมจะพัดจากในซอยออกมาทำให้ได้กลิ่นเหม็นมากและกลิ่นคงอยู่เป็นเวลานาน เกรงว่าจะเป็นพิษต่อร่างกาย จึงขอรบกวนจนท.ช่วยดำเนินการแก้ไขหรือตักเตือนกิจการไม่ให้ปล่อยกลิ่นสารเคมีออกมารบกวนชาวบ้าน เพราะบริเวณนี้เป็นย่านอยู่อาศัยทำมาค้าขายมากกว่าที่จะเป็นโรงงานปล่อยสารเคมี ทางเราสงสัยบ้านหลังนึงที่มีชิ้นส่วนเสื้อผ้าสำเร็จรูปวางอยู่เพื่อการตัดเย็บ มีผ้าจำนวนมากวางอยู่ ไม่แน่ใจว่าจะมีการวางลูกเหม็นเพื่อกันแมลงสาบหรือแมลงอื่นมารบกวนหรือไม่ (ให้ไว้เป็นข้อมูลค่ะ) ขอบคุณมากค่ะ
การดำเนินการของเจ้าหน้าที่: เจ้าหน้าที่ฝ่ายสิ่งแวดล้อมและสุขาภิบาล ได้ตรวจสอบข้อเท็จจริง เมื่อวันที่ 21 กรกฎาคม 2566 เวลาประมาณ 11.00 น. จากการตรวจสอบบริเวณซอยเอกชัย 43/2 ขณะตรวจสอบพบลูกเหม็นจำนวนมาก บริเวณหน้าบ้าน อาคารเลขที่ 2/93-94 ซอยเอกชัย 43/2 ถนนเอกชัย แขวงคลองบางบอน เขตบางบอน กรุงเทพมหานคร จากการสอบถามผู้พักอาศัยภายในบ้านดังกล่าวให้การว่า ตนได้นำลูกเหม็นมาโรยบริเวณหน้าบ้านเนื่องจาก มีสุนัขมาขับถ่าย และไม่ทราบแน่ชัดว่าสุนัขมาจากบริเวณใด จึงได้ใช้ลูกเหม็นในการขับไล่สุนัข เบื้องต้นเจ้าหน้าที่จึงได้แนะนำให้ปรับเปลี่ยนวิธีการไล่สุนัข โดยใช้วิธีทางธรรมชาติ และหลีกเลี่ยงการใช้สารเคมี และห้ามใช้ลูกเหม็นอีก เพื่อป้องกันไม่ให้รบกวนผู้พักอาศัยบริเวณใกล้เคียงเรียบร้อยแล้ว
ความเห็นของผู้แจ้ง: ขอบคุณมากๆนะคะสำหรับการช่วยเหลือของเจ้าหน้าที่และหน่วยงานที่มาตรวจสอบแก้ไขและดำเนินการแก้ไขปัญหานี้ให้สำเร็จลุล่วงอย่างรวดเร็วภายในวันเดียวหลังจากแจ้งเรื่องไป รู้สึกชื่นชมในความกระตือรือร้นและใส่ใจในการแก้ปัญหาให้ประชาชนที่กำลังเดือดร้อน ขอบคุณอีกครั้งนะคะ ชื่นชมจริงๆค่ะ ขอให้คงความใส่ใจและดูแลประชาชนอย่างดีตลอดไปนะคะ ขอบคุณมากๆค่ะ
พื้นที่: แขวงคลองบางพราน เขตบางบอน กรุงเทพมหานคร